બેબી મલારમનમને શાળા છોડવાનું પહેલાં તો આકરું લાગ્યું, પણ પછી સ્ટુડિયોમાં પણ એને મજા આવવા માંડી. મોટા ભાગે મા સાથે અવનવા કોસ્ચ્યુમ્સમાં ટોળામાં ઊભા રહેવાનું હોય. દિગ્દર્શકનો મદદનીશ દશ્ય સમજાવી જાય એ બહુ ધ્યાનથી સાંભળે. લાઇટ-કેમેરા-એક્શનની પોકારે ભીતર ક્યાંક ઝણઝણાટી પ્રસરી જતી. કડકડાટ ડાયલોગ બોલી જતાં હીરો-હિરોઇનને એ અચંબાથી નિહાળી રહેતી. નવરાશના સમયે જે-તે દહાડે સાંભળેલા ડાયલોગ કે ગીતની નકલ કરતી રહેતી.